Diari Oficial de la Generalitat Valenciana


Sumari del DOGV 7384, del 20-10-2014 (2014/9463)

DECRET 181/2014, de 17 d'octubre, del Consell, pel qual s'establixen normes en matèria de mediació d'assegurances privades.
---------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2014/10/17/181/dof/vci/html**

### Dades del document

Número de DOGV
:   7384

Data del DOGV
:   20-10-2014

Secció del DOGV
:   I. DISPOSICIONS GENERALS

Número del document
:   2014/9463


Data del document
:   17-10-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Decret

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * competència administrativa
    * registre de documents
    * legislació
    * assegurança privada

DECRET 181/2014, de 17 d'octubre, del Consell, pel qual s'establixen normes en matèria de mediació d'assegurances privades. [2014/9463]  
ÍNDEX  
Preàmbul  
Article 1. Objecte de la norma  
Article 2. El Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana  
Article 3. Competència administrativa i d'inspecció  
Article 4. Procediment i competència en matèria de sancions  
Article 5. Col·legis de mediadors d'assegurances i el Consell de Col·legis de Mediadors d'Assegurances de la Comunitat Valenciana  
Disposicions addicionals  
Primera. Termini per a la presentació de la declaració estadisticocomptable  
Segona. Repercussió pressupostària  
Disposició transitòria. Normativa aplicable als procediments administratius ja iniciats  
Disposició derogatòria. Derogació normativa  
Disposicions finals  
Primera. Autorització per al desplegament del decret  
Segona. Entrada en vigor  
Annex. Contingut del Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana  
  
  
PREÀMBUL  
  
I  
  
L'article 49.3.10 de l'Estatut d'Autonomia de la Comunitat Valenciana establix que la Generalitat té competència exclusiva, sense perjuí del que disposa l'article 149 de la Constitució i, si és el cas, de les bases i ordenació de l'activitat econòmica general de l'Estat, sobre els mediadors d'assegurances.  
Les bases d'esta ordenació es troben en l'actualitat en la Llei 26/2006, de 17 de juliol, de Mediació d'Assegurances i Reassegurances Privades, i supletòriament en el Reial Decret Legislatiu 6/2004, de 29 d'octubre, pel qual es va aprovar el Text Refós de la Llei d'Ordenació i Supervisió de les Assegurances Privades, així com en altres normes reglamentàries.  
La Llei 26/2006, de 17 de juliol, de Mediació d'Assegurances i Reassegurances Privades, va derogar la Llei 9/1992, de 30 d'abril, de Mediació en Assegurances Privades, que fins a la data de entrada en vigor d'aquella va constituir, al seu torn, la normativa estatal bàsica.  
Quan la Generalitat va començar a exercir les seues competències en matèria de mediadors d'assegurances privades ho va fer a l'empara de la Llei 9/1992 esmentada, i per a l'esmentat exercici va aprovar el Decret 301/1997, de 16 de desembre, del Consell, pel qual s'establixen les normes en matèria de mediació d'assegurances privades.  
L'indicat Decret 301/1997 va ser aprovat, per tant, quan la normativa bàsica estatal era una altra, la qual cosa s'aprecia clarament quan es lligen les determinacions dels seus articles.  
Per esta raó, sembla necessari adaptar la regulació autonòmica en matèria de mediació d'assegurances privades a la vigent legislació bàsica, d'una banda, per a evitar confusions, i, a més, per a desembrollar l'actual norma de qualsevol referència a la normativa estatal que, com a bàsica, no necessita ser reproduïda.  
A més, s'ha aprofitat esta disposició per a modificar el termini de presentació de la declaració estadisticocomptable, en la línia dels acords adoptats en el Fòrum de Col·laboració i Coordinació entre les Administracions Públiques amb Competències en Matèries de Mediació, que ja va adoptar al febrer de 2013 el compromís d'unificar, en tot el territori nacional, les dates de presentació de la declaració estadisticocomptable, i establir així una data única en benefici de la racionalització administrativa.  
II  
  
El decret s'estructura en cinc articles, dos disposicions addicionals, una transitòria, una derogatòria, dos finals i un annex.  
L'article 1 establix l'objecte de la norma. L'article 2 regula el Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana, i s'establix en un annex el seu contingut. L'article 3 regula la competència administrativa i d'inspecció; l'article 4, el procediment i la competència dels distints òrgans de la Generalitat en matèria de sancions, i l'article 5 la forma de relacionar-se l'òrgan competent en matèria de mediació amb els col·legis de mediadors d'assegurances i amb el Consell de Col·legis de Mediadors d'Assegurances de la Comunitat Valenciana.  
Per això, consultades les associacions professionals i els col·legis de mediadors d'assegurances privades, a proposta del conseller d'Economia, Indústria, Turisme i Ocupació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 17 d'octubre de 2014,  
  
  
DECRETE  
  
Article 1. Objecte de la norma  
És objecte d'esta disposició la regulació en la Comunitat Valenciana del registre, inspecció, control i procediment sancionador de l'activitat dels mediadors d'assegurances, el domicili i àmbit d'operacions de la qual es desenrotlle en l'àmbit del territori de la Comunitat Valenciana.  
  
  
Article 2. El Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana  
1. El Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana estarà adscrit a la conselleria competent en matèria de mediació d'assegurances privades.  
2. En l'esmentat registre s'inscriuran els mediadors la competència dels quals corresponga a la Generalitat.  
3. En el Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana s'expressaran les circumstàncies que es recullen en l'annex d'este decret.  
4. Mitjançant una orde de la persona titular de la conselleria amb competència en matèria de mediació d'assegurances privades podran adaptar-se les circumstàncies del registre a les noves exigències que es produïsquen com a conseqüència de canvis normatius.  
5. Del contingut del Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana es donarà publicitat per mitjà de la seua inserció en la web de la conselleria. La persona titular de la conselleria amb competència en matèria de mediació d'assegurances privades, a proposta de la persona titular de la direcció general amb competències en l'esmentada matèria, indicarà les dades del registre que seran públiques. L'accés a les esmentades dades serà general i gratuït, sempre que les dades no estiguen protegides per les determinacions de la Llei Orgànica 15/1999, de 13 de desembre, de Protecció de Dades de Caràcter Personal.  
  
Article 3. Competència administrativa i d'inspecció  
1. Les competències administratives concernents al control de l'exercici de l'activitat dels mediadors d'assegurances, així com la tasca inspectora sobre este col·lectiu, correspondran a la direcció general competent en matèria de mediadors d'assegurances privades, que gaudirà de les facultats que la legislació li atorga.  
2. La direcció general competent en matèria de mediació d'assegurances privades designarà, per a cada inspecció, un funcionari d'entre els adscrits a la direcció general.  
  
Article 4. Procediment i competència en matèria de sancions  
1. Per a la imposició de les sancions previstes per la llei se seguiran els principis pels quals es regula la potestat sancionadora i els que informen l'exercici de l'esmentada potestat, tal com s'arrepleguen en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la normativa autonòmica que puga regular en el futur l'exercici de l'esmentada potestat i el Reial Decret 1398/1993, de 4 d'agost, pel qual es va aprovar el Reglament del Procediment per a l'Exercici de la Potestat Sancionadora, amb les especialitats que s'arrepleguen en el Reial Decret Legislatiu 6/2004, de 29 d'octubre, pel qual es va aprovar el Text Refós de la Llei d'Ordenació i Supervisió de les Assegurances Privades, o normativa que la substituïsca.  
2. La competència per a la instrucció dels expedients sancionadors i per a la imposició de les sancions corresponents es regirà per les regles següents:  
a) Serà competent per a la instrucció dels expedients l'òrgan que a este efecte designe la persona titular de la direcció general amb competències en matèria de mediació d'assegurances privades, d'entre el personal funcionari adscrit a l'esmentada direcció general.  
b) La imposició de les sancions per infraccions lleus i greus correspondrà a la persona titular de la direcció general amb competències en matèria de mediació d'assegurances privades.  
c) La imposició de les sancions per infraccions molt greus correspondrà a la persona titular de la conselleria amb competència en matèria de mediació d'assegurances privades, a proposta de la persona titular de la direcció general amb competències en matèria de mediació d'assegurances privades.  
  
Article 5. Col·legis de mediadors d'assegurances i Consell de Col·legis de Mediadors d'Assegurances de la Comunitat Valenciana  
Per a dur a terme les seues competències en matèria de mediació d'assegurances privades, la conselleria competent en matèria de mediadors d'assegurances es relacionarà amb els col·legis de mediadors d'assegurances d'Alacant, Castelló i València i amb el Consell de Col·legis de Mediadors d'Assegurances de la Comunitat Valenciana.  
  
  
DISPOSICIONS ADDICIONALS  
  
Primera. Termini per a la presentació de la declaració estadisticocomptable  
Es modifica l'article 4.3 del Decret 24/2011, de 18 de març, del Consell, pel qual es regula la forma de complir el deure d'informació estadisticocomptable dels mediadors inscrits en el Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana, que queda redactat de la manera següent:  
«3. La declaració estadisticocomptable haurà de presentar-se fins al 30 d'abril de cada any».  
  
Segona. Repercussió pressupostària  
L'aplicació i desplegament d'este decret no podrà tindre cap incidència en al dotació de tots i cada un dels capítols de gasto assignats a la direcció general competent en matèria de mediació d'assegurances privades, i, en tot cas, hauran de ser atesos amb els seus mitjans personals i materials.  
  
  
DISPOSICIÓ TRANSITÒRIA  
  
Única. Normativa aplicable als procediments administratius ja iniciats  
Els procediments administratius iniciats amb anterioritat a la entrada en vigor d'este decret es tramitaran, fins a la seua resolució, de conformitat amb el Decret 301/1997, de 16 de desembre, del Consell, pel qual s'establixen les normes en matèria de mediació d'assegurances privades.  
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 301/1997, de 16 de desembre, del Consell, pel qual s'establixen les normes en matèria de mediació d'assegurances privades, així com totes les disposicions que del mateix rang o d'un rang inferior s'oposen al que establix este decret.  
DISPOSICIONS FINALS  
  
Primera. Autorització per al desenrotllament del decret  
Es faculta la persona titular de la conselleria competent en matèria de mediació d'assegurances privades perquè, a proposta de la direcció general competent en esta matèria, desplegue les disposicions contingudes en este decret i, en particular, per a efectuar les modificacions que s'estimen necessàries en les circumstàncies que hagen de figurar en el Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana.  
  
Segona. Entrada en vigor  
Esta disposició entrarà en vigor als vint dies de la seua publicació en el Diari Oficial de la Comunitat Valenciana, excepte la seua disposició addicional primera, que entrarà en vigor l'1 de gener de 2015.  
  
València, 17 d'octubre de 2014  
  
El president de la Generalitat,  
ALBERTO FABRA PART  
  
El conseller d'Economia, Indústria, Turisme i Ocupació,  
MÁXIMO BUCH TORRALVA  
  
  
  
ANNEX  
Contingut del Registre Especial de Mediadors d'Assegurances, Corredors de Reassegurances i els seus Alts Càrrecs de la Comunitat Valenciana  
  
Número d'inscripció  
NIF  
Tipus de mediador  
Situació  
Tipus de persona  
Nom/raó  
Primer cognom  
Segon cognom  
Formació  
Data d'alta  
Data de baixa  
Capital social  
Nombre de participacions  
Valor unitari  
Domicili  
Atenció al client  
Responsables de l'atenció  
Cobertura per anualitat de la responsabilitat civil  
Cobertura per sinistre de la responsabilitat civil  
Entitat asseguradora de la responsabilitat civil  
Capacitat financera  
Administradors  
Direcció tècnica  
Partícips o cooperativistes  
Actes inscriptibles


Còpia Permalink ELI